[{"text_idx": "#000011", "text": "Steff Thomas yn so\u0302n am hanes ei yrfa rygbi dros y blynyddoedd"}, {"text_idx": "#000013", "text": "Ar o\u0302l dros ddwy flynedd allan o\u2019r ge\u0302m gydag anafiadau difrifol, mae\u2019n galonogol i weld bod Steff Thomas yn o\u0302l a\u0302 dialedd gyda\u2019r Scarlets."}, {"text_idx": "#000014", "text": "\u201cGes i anafiadau i\u2019r ddau ACL felly rwy wedi bod mas am sbel hir,\u201d meddai\u2019r prop 24 oed. \u201cWnes i\u2019r un chwith yn pre-season tair blynedd yn o\u0302l, wedyn yr un dde dwy flynedd yn o\u0302l gyda\u2019r Cwins Caerfyrddin. Mae popeth yn iawn nawr, diolch byth.\u201d"}, {"text_idx": "#000015", "text": "Er bod y breciau wedi cael eu gwthio\u2019n galed ddwywaith ar ei yrfa fer hyd yn hyn, mae\u2019n weddol athronyddol am y cyfan. \u201cFi\u2019n teimlo\u2019n iawn am yr holl beth. Rwy eithaf da gyda phethau fel \u2018na. It is what it is, fel maen nhw\u2019n ddweud. Ti\u2019n gwybod beth yw\u2019r risks pan ti\u2019n chware rygbi, felly mae pob un o ni\u2019n cymryd nhw.\u201d"}, {"text_idx": "#000017", "text": "Dechreuodd ei llwybr i\u2019r ti\u0302m cyntaf y Scarlets gyda\u2019r clwb rygbi lleol, cyn iddo symud i adran ieuenctid y Cwins. \u201cRich Kelly oedd prif hyfforddwr y Cwins pryd \u2018ny, a helpodd e fi lot,\u201d meddai Thomas. \u201cMae gen i atgofion da iawn o\u2019r clwb, felly byswn i\u2019n mynd no\u0302l i chwarae gyda nhw yfory os oedden nhw moen i fi.\u201d"}, {"text_idx": "#000018", "text": "Mae Thomas yn cyfadde\u2019 bod y profiad o gynrychioli Cymru D18 a D20 wedi bod yn un sylweddol \u2013 mewn nifer o ffyrdd. \u201cYn tyfu lan, o\u2019n i ddim yn meddwl bod lot o obaith i grwt fel fi o Gastell Newydd Emlyn. Nid yn unig i gynrychioli fy ngwlad, ond y cyfle i weld gwledydd newydd fel Georgia a De Affrica."}, {"text_idx": "#000019", "text": "\u201cByddwn i ddim wedi bod i hanner y llefydd fi \u2018di bod os nad am rygbi. Gyda\u2019r ti\u0302m D18, aethon ni mas i Cape Town am bythefnos. Taith arbennig. Sai\u2019n credu gwelai dim byd fel \u2018na byth eto.\u201d"}, {"text_idx": "#000020", "text": "Wedi dweud hynny, mae Thomas wastad wedi bod yn uchelgeisiol, ac mae ysbrydoliaeth wedi dod o\u2019i deulu: ei gefnder yw Gareth Thomas, cyn-prop Cymru D20 sydd bellach yn chwarae i\u2019r Gweilch."}, {"text_idx": "#000022", "text": "Mae ffermio yn rhywbeth sydd gyda Thomas mewn cyffredin a\u0302\u2019r dyn sydd wedi dysgu gymaint iddo yn y Scarlets: Wyn Jones. \u201cMae Wyn ffili neud digon i helpu fi. So fe\u2019n becso bod y ddau o ni\u2019n chwarae\u2019r un safle. Fe yw un o\u2019r looseheads gorau yn y byd, a dyw e ddim yn aml fod chi\u2019n cael y siawns i ddysgu o rywun o safon Wyn."}]